Psalam 101
Ogledalo vlade Davidove.
Psalam Davidov.
1 Milost i pravdu pevam;
Tebe, Gospode, slavim.
2 Razmišljam o putu pravom,
kad bi god došao k meni,
hodim u bezazlenosti srca svog
u domu svom.
3 Ne stavljam pred oči svoje reči nepotrebne,
mrzim na dela koja su protiv zakona, ne pristajem za njima.
4 Srce pokvareno daleko je od mene;
zlih ne znam.
5 Ko tajno opada bližnjeg svog,
tog izgonim;
ko je oholog oka i nadutog srca,
tog ne trpim.
6 Oči su moje obraćene na verne na zemlji,
da bi sedeli sa mnom.
Ko hodi putem pravim,
taj služi meni.
7 Ne živi u domu mom
koji radi lukavo;
koji govori laž,
ne stoji pred očima mojim.
8 Jutrom zatirem sve bezbožnike na zemlji,
da bih istrebio iz grada Gospodnjeg sve koji čine bezakonje.